Адыгэ таурыхъхэр
«Кабардинские народные сказки» тхылъыр иджыблагъэ урысыбзэкIэ къыщыдэкIащ «Грозненский рабочий» типографием.
Зи теплъэкIэ удэзыхьэх, дахэу гъэщIэрэщIа, зи бжыгъэр экземпляр 1000 хъууэ дунейм къытехьа тхылъыр яхуэгъэзащ курыт еджапIэм и пэщIэдзэ классхэм щIэсхэм.
КъыдэкIыгъуэм ихуащ гуапагъэм, Iущыгъэм, захуагъэм ныбжьыщIэхэр хуэзыгъэуш, цIыхубэм куэд щIауэ фIыуэ ялъагъуу къадекIуэкI адыгэ таурыхъхэр. Апхуэдэхэщ «ШыкъумцIий», «Хэт нэхъ ин?», «Къарэбатыр», «Мыщэ и къуэ Батыр», «Иныжьым и къан», «КъуийцIыкIурэ шейтIанымрэ», «Заур», «ПкIауэ», «Тембот къыщыщIахэр», «Бажэ фIыцIэ», «Чэнджэщищ» таурыхъхэр, нэгъуэщIхэри. Тхылъым ихуа таурыхъхэм хэт лIыхъужьхэмрэ псэущхьэхэмрэ я сурэтхэр художникым апхуэдизкIэ екIуу, удихьэхыу къехъулIащи, цIыкIухэр абыхэм зэрыдахьэхынум шэч къытепхьэркъым. IуэрыIуатэм сыт щыгъуи фIыр Iейм зэрыщытекIуэм хуэдэу, мы шыпсэхэми ныбжьыщIэхэр хуагъэсэнущ пэжымрэ пцIымрэ зэхагъэкIыфу, къэхъугъэхэм дерс къыхахыфу.
Иныжьымрэ ШыкъумцIийрэ я сурэтхэр зи тебзэм тет мы тхылъымкIэ саугъэт папщIэу узыхуэупсэну дэтхэнэ зы сабийри абы щымыгуфIыкIынкIэ Iэмал иIэкъым. Налшык и «Эльбрус» тхылъ тедзапIэм игъэхьэзыра мы къыдэкIыгъуэм мыхьэнэшхуэ иIэщ адыгэ цIыхубэ таурыхъхэм щIэблэр щыгъуазэу къэгъэхъунымкIэ, лъэпкъым къыдэгъуэгурыкIуэ IуэрыIуатэ хъугъуэфIыгъуэхэр хъума хъунымкIэ.
ТЕКIУЖЬ Заретэ.
